
הכנסת השמונה-עשרה






נוסח לא מתוקן

מושב שני

פרוטוקול 

מישיבת ועדת הכספים

יום שלישי, י"ד באלול התש"ע (24 באוגוסט 2010), שעה 10:00 
סדר היום:  


1.  צו נכי מלחמה בנאצים (שינוי שיעור התגמולים)(הוראת שעה), התש"ע-2010.
2. צו נכי מלחמה בנאצים (שינוי שיעור התגמולים)(תיקון מס' 2), התש"ע-2010.
נכחו:

חברי הוועדה:

משה גפני - היו"ר

אורי אורבך

אורי אריאל

חיים אורון

מגלי והבה

אמנון כהן

ראלב מג'אדלה

פאינה קירשנבאום

מוזמנים:

סופי כהן-לבלוביץ

- חשבות תגמולים, משרד האוצר

עפרה רוס

- מנהלת הרשות לזכויות ניצולי השואה, משרד האוצר

מרדכי ויזל

- נציג מרכז הארגונים של ניצולי השואה

מנהל ועדת הכספים:
 


טמיר כהן

ייעוץ משפטי:




שגית אפיק

רשמה וערכה:
ס.ל. חבר המתרגמים בע"מ

1. צו נכי מלחמה בנאצים (שינוי שיעור התגמולים)(הוראת שעה), התש"ע-2010.
2. צו נכי מלחמה בנאצים (שינוי שיעור התגמולים)(תיקון מס' 2), התש"ע-2010.
היו"ר משה גפני:

בוקר טוב. אני מתכבד לפתוח את ישיבת הוועדה. על סדר היום העלאת שיעורי תגמולים לנכי רדיפות הנאצים, צו נכי רדיפות הנאצים (שינוי שיעור התגמולים)(הוראת שעה), התש"ע-2010. צו נכי רדיפות הנאצים (שינוי שיעור התגמולים)(תיקון מס' 2), התש"ע-2010. 

ראשית אני רוצה לברך את גב' רוס על ההחלטה הזאת שמעלה בצו את התגמול שמקבלים נכי רדיפות הנאצים, שאנחנו מחויבים להם. אני הייתי עד לוויכוח שהיה עם ועדת העבודה והרווחה. אני מבין שזה הסתדר אתמול.

עפרה רוס:

בסופו של יום התכנסה הוועדה וזה עבר. 

היו"ר משה גפני:

מי עמד בראש הוועדה? 

קריאה:

חברת הכנסת רחל אדטו. 

היו"ר משה גפני:

אני עד לוויכוח הזה. הוויכוח היה שהכנסת נמצאת בחופשה מרוכזת. אגב, אני שלחתי מכתב למנהל הכללי של הכנסת, אני נגד החופשה המרוכזת הזאת, אני מתנגד לה מכל וכל. אי אפשר לשתק את המדינה, הכנסת לא יכולה להיות בחופשה מרוכזת ששום דבר לא פועל בה, וזה גם לא טובת העובדים, כי מוציאים את העובדים בכפייה לחופשה. לא מנהלים ככה מדינה ואני מתנגד לזה מכל וכל. הבאתי כמה דוגמאות שאי אפשר לעצור את העבודה של הכנסת באופן טוטאלי. אפשר לצאת לחופש, בסדר, אפשר להיות בפגרה. ואם זו היתה טובת העובדים, הייתי בעד, בסדר, נשתק את המדינה, אבל זה לא טובת העובדים, יש עובדים שרוצים לצאת בחודש אדר לחופש, אתה מכריח אותו לצאת היום? נראה מה שיהיה בעניין הזה. 

התקשרו אליי ואמרו שמבקשים לכנס את הוועדה על הנושא הזה כדי שיוכלו לשלם את ההעלאה לפני ראש השנה, תיכף הם יסבירו את העניין. אני מיד ביקשתי ממנהל הוועדה ומהיועצת המשפטית של הוועדה ומהצוות של הוועדה, שכולם בחופש מרוכז, והם כולם מיד נענו לבקשה והוועדה מתכנסת. 

חיים אורון:

איך נראה חופש מרוכז ביחס לחופש אחר? 

היו"ר משה גפני:

מעצבן. 

חיים אורון:

הם רצים עם הילדים יותר מהר? 

היו"ר משה גפני:

הם נענו מיד לבקשה, ואז ראיתי בעיתון שהאוצר מאוד מרוגז על חבר הכנסת חיים כץ שהודיע שהוא לא נענה לבקשה, הוא נמצא בחוץ לארץ, הוא לא מכנס את הוועדה והוא תקף גם את שר האוצר ואת אנשי משרד האוצר שהם באים בידיים לא נקיות, אבל היה כתוב שאני מיד נעניתי לבקשה. נעניתי לבקשה ומכיוון שהכנסת בחופשה מרוכזת, אני לא יכול להוסיף סעיפים על סדר היום, בגלל שצריך להודיע לאנשים ולהזמין אותם, אבל מכיוון שאני עד לעניין הזה שבאמת משרד האוצר, לא מדבר עליכם, אנחנו אגף אצלכם במחלקה, אני מדבר על שר האוצר, על אנשי משרד האוצר, אז אני לא יכול להביא את זה עכשיו, אבל מכיוון שזו עת רצון והאוצר מאוד דואג לנכי רדיפות הנאצים, בישיבה הבאה כשכבר הכנסת לא תהיה בחופשה מרוכזת, אני אביא להחיל דין רציפות על הצעות החוק הפרטיות, שאני אחד מהם, על זה שלא יהיה כפל קצבה. זאת אומרת שנכה רדיפות הנאצים שזכאי לקצבת זקנה, יוכל להמשיך לקבל את הקצבה. אני אביא את זה לאישור ואז יתברר האם המלחמה---

שגית אפיק:

עשית לזה רציפות בוועדה.

היו"ר משה גפני:

אז אני אביא את זה למליאה. היות והאוצר היום בעד נכי רדיפות הנאצים, אני משתתף במאבק שלו בעניין ואני גם אתרום את חלקי. 

שגית אפיק:

יש התנגדות. 

היו"ר משה גפני:

אז שייפול במליאה. אבל זה לא ייפול, האוצר בעד, זה יעבור. 

חיים אורון:

כמה כסף כפל הקצבה? 

שגית אפיק:

האוצר אומר 170 מיליון, מרכז המחקר והמידע 90.  

היו"ר משה גפני:

זה פחות, זה 110-120 היום. 

שגית אפיק:

מרכז המחקר והמידע אומר 120. 

היו"ר משה גפני:

הבעיה, חבר הכנסת אורון, שכל יום שעובר זה פחות, לצערנו הרב. 

חיים אורון:

ואם אתה הולך במסלול של העלאת הקצבה בשיעור הזה? אני בעד, אבל העניין של כפל קצבה הוא בעיה אקרוס דה בורד. גם נכה שמקבל קצבת נכות, כשהוא מתחיל לקבל קצבת זקנה, הוא לא יכול לקבל כפול. גם נכה צה"ל. אין כפל קצבה. יש לי הרגשה שלפרוץ את זה ישירות, זאת אומרת להגיד בחוק שיש כפל קצבה... מצד שני, אם אתה בא ואתה אומר שנכה רדיפות הנאצים מעל גיל 67 יהיה זכאי לקצבה של איקס פלוס, בלי להזכיר את העניין של כפל קצבה, אולי יש לזה יותר סיכוי. הם יביאו את כל העולם ואשתו, ולא ב-120 מיליון, זה מאבק עם אלמנות ויתומים, יש שם סיפור ענק עם כפל קצבאות. 

היו"ר משה גפני:

זה לא המקרה. 

חיים אורון:

לכן אולי המסלול צריך להיות בלי לפרוץ את העיקרון, אלא פשוט להגיד שיקבלו עוד 1,900 שקל מעל גיל מסוים, שזה יהיה אותו דבר בדיוק, בלי לשבור את העיקרון. 

שגית אפיק:

הם לא מתנגדים בגלל העיקרון. 

חיים אורון:

הם מתנגדים בגלל העיקרון. 

היו"ר משה גפני:

הם לא מתנגדים בגלל העיקרון, הם מתנגדים בגלל הכסף. 

חיים אורון:

אתה תראה את הנאומים שיהיו. 

היו"ר משה גפני:

הם מתנגדים לכסף. הנושא של נכי רדיפות הנאצים, הסיכומים ומה שהיה עם גרמניה, וזה נמצא גם בהסכמים---

חיים אורון:

אני יודע, יש לי חוקים כאלה כבר כמה פעמים. 

היו"ר משה גפני:

זה לא המקרה של נכה שהגיע לגיל זקנה. היה סיכום שמה שנותנים לנכי רדיפות הנאצים לא יפחית כתוצאה מזה מתשלומים אחרים שהם צריכים לקבל על פי חוק מהמדינה. זה משהו אחר לחלוטין. אבל אתה יודע מה? נעביר את זה ברציפות, נקיים דיון, נודיע מראש שאנחנו מוכנים לכל מיני סיכומים שלא יפגעו באוצר או בדברים אחרים ונתקדם עם זה. 

אבל אנחנו בחופשה מרוכזת. 

עפרה רוס:

קודם כל תודה לוועדה שהתכנסה. אני חושבת שזה היה חשוב מאוד. אנחנו מבקשים לעדכן את צו נכי רדיפות הנאצים לתקופה שמיום ה-1 באוקטובר 2009 עד 31 למרץ 2010, כאשר השכר הקובע יגדל מ-160.2% ל-161.07% ולסוג אחר של תגמולים, מ-157.8% ל-158.6%. זה לתקופה עד מרץ 2010. 

אנחנו רוצים לבקש לקבל את אישור ועדת הכספים להעלאה נוספת של התגמולים לתקופה שמתחילה בחודש אפריל 2010 והשינוי יהיה גם מ-160.2% ל-162.67%, ומ-157.8% ל-160.20%, וכאמור, מה-1 לאפריל 2010. 

היו"ר משה גפני:

בכמה כסף מדובר? 

עפרה רוס:

אנחנו מדברים על נזקקים ונצרכים, ואנחנו מדברים על כל התקופה, גם רטרואקטיבית, שמתחילה באוקטובר 2009 ומסתיימת באוגוסט 2010. על התקופה הרטרואקטיבית השינוי  בתשלום חד פעמי ינוע בין 750 ל-1,300 שקלים, והשינוי הממוצע, החודשי, לנזקק ולנצרך, ינוע בין 60 שקלים לחודש ל-115 שקלים. 

שגית אפיק:

זה רק הנצרכים והנזקקים. כמה אנשים בערך? 

עפרה רוס:

נזקקים, נצרכים ואלמנות, כ-20,000 איש. 

שגית אפיק:

ולגבי היתר, איזה הסדר יוחל? 

עפרה רוס:

מאז שיש לנו את ועדת דורנר אנחנו מעדכנים את התגמולים על פי דורנר ואנחנו משלמים את הגבוה מבין השניים. מאחר ולא הפחתנו את התגמול כאשר היורו  נחלש, היום התגמול הוא גבוה יותר בלי העדכון ולכן מאחר והתגמול המשולם הוא התגמול הגבוה, אין שינוי לגבי נכים אחרים. 

חיים אורון:

כמה נזקקים מתוך האוכלוסייה כולה? 

עפרה רוס:

יש כ-20,000 ביחד, הנזקקים והנצרכים. 

חיים אורון:

וכמה זה האוכלוסייה כולה, לפי הערכתכם? 

עפרה רוס:

כ-58,000. 

חיים אורון:

50% בערך נזקקים. 

עפרה רוס:

נזקקים או נצרכים. נצרך זה בעל אחוז נכות יותר גבוה, מעל 50%. נזקק הוא מי שיש לו פחות מ-50%. זה ההבדל ביניהם.

חיים אורון:

האחוזים מתעדכנים עם השנים? 

עפרה רוס:

הם יכולים להגיע לוועדה רפואית, לעדכן את אחוזי הנכות. בשנים האחרונות השינוי מאוד גבוה ככל שאחוז הנכות עולה. 

היו"ר משה גפני:

כמה יש נפגעי מלחמה שהיה צריך לאשר בוועדת העבודה והרווחה? 

עפרה רוס:

כ-7,000. 

חיים אורון:

למה זה בשתי ועדות שונות? 

היו"ר משה גפני:

זו כנראה טעות, אבל זה עבר בחקיקה ככה. למה זה באמת בשתי ועדות? 

עפרה רוס:

לפי מיטב ידיעתי, נכי הרדיפות הושוו לנכי צה"ל והצווים של---

שגית אפיק:

הפוך, נכי המלחמה הושוו לחיילים. 

עפרה רוס:

והעדכון של נכי צה"ל הוא בוועדת העבודה והרווחה והיסטורית זה נשאר שם. 

היו"ר משה גפני:

יכול להיות שאין לזה הסבר כזה מלומד. יכול להיות שבמקרה יושב ראש ועדת העבודה והרווחה באותה תקופה העביר את החוק של הווטרנים והוא לקח את זה אליו לוועדה. 

עפרה רוס:

זה היה לפני הווטרנים. 

היו"ר משה גפני:

ממתי זה בוועדה? 

עפרה רוס:

מאז שנחקקו החוקים זה נמצא בוועדת העבודה והרווחה. 

היו"ר משה גפני:

כשנעשה סדר, בעזרת ה', בכנסת, עם כל החוקים ועם כל החקיקות, אולי נעשה גם בזה. 

חיים אורון:

בחופשה המרוכזת הבאה... אני מציע לומר 'בחיוך', כי הפרוטוקולים הורגים אותנו אחר כך. כבר פעם שנייה בתקופה האחרונה מישהו אומר לי, 'איך אמרת בוועדה כך וכך?' אמרתי 'מה פתאום?' 

היו"ר משה גפני:

צריך להיזהר עם זה, את אומרת משהו בצחוק ובפרוטוקול לא רשום שזה בצחוק. 

פניה קירשנבאום:

אז אני צריכה לציין 'בצחוק'? 

היו"ר משה גפני:

רבותיי, צו נכי רדיפות הנאצים (שינוי שיעור תגמולים)(הוראת שעה), התש"ע-2010. מי בעד אישור הצו? ירים את ידו. מי נגד? אין. מי נמנע? אין. הצו אושר. 

הצו אושר.

צו נכי רדיפות הנאצים (שינוי שיעור תגמולים)(תיקון מס' 2), התש"ע-2010. מי בעד אישור הצו? ירים את ידו. מי נגד? אין. מי נמנע? אין. 

הצו אושר.

שני הצווים אושרו. אנחנו מודים לכם ואנחנו נמשיך לסייע בעניין הזה. 

הישיבה ננעלה בשעה 10:30
